**Generalforsamlingen 18/6 2020 – referat**

På en dejlig solskinstorsdag, og med lidt ekstra afstand til hinanden, fik vi endelig afholdt årets generalforsamling. Det blev en lille en af slagsen, men så har vi også prøvet det ;-) Tak til alle fremmødte og tak for jeres bidrag i afstemning og valg. I bestyrelsen siger vi velkommen Britt Jensen, Camilla Eisenreich Therkelsen og Allan Rimmer og tak for indsatsen til Anni Vester, Maja Enoksen Kjærgaard og Sarah Poulsen.

Både bestyrelsesformanden og jeg aflagde beretning, som bød på fine beretninger fra hverdagen, et tilbageblik på de teaterstykker der nåede at blive til inden nedlukningen, men selvfølgelig uundgåeligt en snak om Corona – før, under og efter. Det har for alle været en tid med behov for stor omstillingsparathed fra både børn og voksne. Der blev udtrykt stor tak for indsatsen til alle.

Skolens økonomi blev desværre også et større samtaleemne, da det ikke er et regnskab vi er særligt stolte af. Det får betydning i flere retninger, men bl.a. i forhold til nybyggeri af børnehave – som uheldigvis må vente.

På generalforsamlingen skulle vi også behandle bestyrelsens forslag i forhold til rengøring. Efter gentagne ønsker fra forældre, var der opstillet to muligheder for betaling/økonomisk konsekvens for udeblivelse.

Forslaget vedr. en økonomisk konsekvens, hvis man uden aftale udebliver fra rengøring på skolen, blev vedtaget ved afstemning. Der kommer mere info senere.

**Forældrebetaling**

På generalforsamlingen meldte vi ud, at vi sætter forældrebetalingen op både i Fribørnehuset, SFO og skole. Vi har kigget på priserne hos de andre friskoler, samt de kommunale daginstitutionstilbud, og vi kunne konstatere, at vi lå en del under de andres prisniveau. Som tidligere nævnt, så er økonomien heller ikke, hvor den skal være, og derfor sætter vi priserne lidt op. Der vil blive øremærket en pulje penge, som bestyrelsen kan bruge til at hjælpe økonomisk trængte familier.

De nye priser træder i kraft fra 1. august 2020.

* 950 kr. Skolepenge for barn 1
* 200 kr. Skolepenge for barn 2
* 850 kr. SFO fuld tid
* 350 kr. Bus SFO
* 2295 kr. pr. børnehavebarn
* 2850 pr. vuggestuebarn